28. ΑΝΑΓΚ. ΝΟΜΟΣ υπ’ αριθ. 607 της 4/5 Οκτ. 1945 (ΦΕΚ. Α΄ 246) Περί διατάξεών τινων αφορωσών το Λιμενικόν Σώμα. Άρθρ.1.-1.Οι κατ’ εφαρμογήν της διατάξεως της παρ. 3 του άρθρ. 6 του Νόμ. 186/1945 «περί κρίσεως εθελουσίας εξόδου και οργανικών θέσεων των Αξιωματικών του Λιμενικού Σώματος» προαχθέντες Λιμενικοί Αξιωματικοί λογίζονται προαχθέντες αφ’ ης προήχθησαν οι της αυτής σειράς συνάδελφοί των. 2.Εις εκτέλεσιν της παρούσης διατάξεως η χρονολογία προαγωγής των εν λόγω Αξιωματικών μετατίθεται αναλόγως κατά την κατάρτισιν της επετηρίδος των Αξιωματικών του Λιμενικού Σώματος κατά τα υπό του επομένου άρθρου προβλεπόμενα. Άρθρ.2.-Από της ισχύος του παρόντος Α. Νόμου άπαντες οι Αξιωματικοί του Λιμενικού Σώματος επανέρχονται εις την σειράν και αρχαιότητα ην έκαστος τούτων είχεν την 27ην Απρ. 1941, κανονιζομένων προς τούτο των χρονολογιών προαγωγής, ώστε οι αρχαιότεροι Αξιωματικοί να θεωρηθούν προαχθέντες αφ’ ης προήχθησαν νεώτεροί των, άνευ δικαιώματος απολήψεως διαφοράς μισθού ή άλλων αποδοχών δια τον διαδραμόντα χρόνον. Προτάσει του επί της Εμπορικής Ναυτιλίας Υπουργού κυρούται δια Β.Δ/τος εφ’ άπαξ εκδιδομένου πίναξ περιέχων πάντας τους εν ενεργεία Αξιωματικούς του Λιμενικού Σώματος και αναγράφων την χρονολογίαν της τελευταίας προαγωγής των βάσει των ανωτέρω διατάξεων. Ο εν λόγω πίναξ, από της κατά τον ανωτέρω τρόπον κυρώσεώς του καθίσταται η επίσημος επετηρίς των Αξιωματικών του Λιμενικού Σώματος. Άρθρ.3.-1.Επιτρέπεται εις τον Υπουργόν της Εμπορικής Ναυτιλλίας όπως ανακαλή εκ της εφεδρείας εις την ενεργείαν Αξιωματικούς, υπαξιωματικούς, διόπους και ναύτας προϋπηρετήσαντας οπωσδήποτε εις το Λιμενικόν Σώμα, εις τας κάτωθι περιπτώσεις: α)Εν καιρώ πολέμου. β)Εν περιπτώσει γενικής ή μερικής επιστρατεύσεως. γ)Εν περιπτώσει κινδύνου Εθνικών συμφερόντων ή εσωτερικών ταραχών. δ)Οσάκις υπάρχουσι κενά προς συμπλήρωσιν εις τα στελέχη του Λιμενικού Σώματος. 2.Εις την περίπτωσιν του εδάφ. δ΄ της προηγουμένης παραγράφου, η ανάκλησις εις την ενέργειαν ενεργείται μόνον τη συγκαταθέσει του ενδιαφερομένου, το δε σύνολον των ανακαλουμένων δεν δύναται να υπερβαίνη τους αριθμούς των υφισταμένων κενών εις τα στελέχη του Λιμενικού Σώματος. 3.Η εις ενέργειαν ανάκλησις και η επαναφορά εις την εφεδρείαν γίνεται δι’ αποφάσεως του Υπουργού Εμπορικής Ναυτιλίας. Η ισχύς του παρόντος άρχεται από της δημοσιεύσεώς του εις την Εφημερίδα της Κυβερνήσεως. 